Iż-żmien ta' qabel l-Għid il-Kbir, Malta hija sinonima ma' diversi wirjiet ta' mwejjed tal-appostli f'diversi rħula. Ħafna jmorru bi ħġarhom japprezzaw it-talenti lokali, fosthom it-turisti li jinzertaw Malta. Fost il-wirjiet li jkunu organizzati madwar Malta, ħsibt li għal din l-intervista insegwi mill-qrib ix-xogħol imtella' mill-għaqda Domus Piju IX ta' Bormla. B'hekk tkellimt ma' Laurence Hili li jieħu ħsieb il-PRO tal-istess għaqda. Laurence għandu 67 sena, miżżewweġ, missier ta' tlieta, u nannu ta' ħamsa. Joqgħod Bormla, u l-passatempi tiegħu huma l-inċiżjonijiet jiġifieri engravings fuq il-ħġieġ, pittura b'materji differenti, il-qari u s-sajd tal-qasba. Jiddeskrivi lilu nnifsu bħala persuna normali bħal kull missier u nannu ieħor. Persuna nervuża, imma fejn tidħol l-arti u t-tfal, paċenzjuż u metikoluż ħafna. Bħalissa jokkupa l-kariga ta' PRO fi ħdan id-Domus Piju IX ġewwa Bormla. Id-Domus ilu mwaqqaf mis-sena 1926. L-għan tiegħu hu li l-membri jirrilassaw soċjalment bi spirtu ta' familja. Għandu madwar 70 voluntier u membru. "Għalkemm il-mejda tal-appostli hija l-akbar attività ġewwa d-Domus, matul is-sena jkollna laqgħat, get together u nieħdu sehem f'attivitajiet kulturali li fihom inkunu mistiedna, biex nesebixxu u naħdmu xogħol tal-arti fil-melħ u r-ross b'temi għall-okkażjoni, bħal manifestazzjonijiet lokali u nazzjonali u fejn inkunu mistiedna madwar Malta," beda jgħidli Laurence. Wirja 2017: Nibqa' Magħkom sal-Aħħar taż-Żmien Bħal kull sena, id-Domus jtellgħu wirja tal-mejda tal-apposti speċjali. Fil-fatt din is-sena l-wirja ser tiftaħ bejn is-6 t'April u s-16 t'April. Fl-ewwel jum, jiġifieri, is-6 t'April ser isir il-ftuħ uffiċjali mill-President ta' Malta. Il-ħinijiet tal-ftuħ mis-7 sat-12 t'April se jkunu mid-9am sa nofsinhar u mill-5pm sad-9.30pm. Fit-13 u fl-14 t'April li jiġu Ħamis ix-Xirka u l-Ġimgħa l-Kbira jinfetaħ mid-9am sa tard billejl. Sibt il-Għid jinfetaħ mid-9am sa nofsinhar u Ħadd il-Għid mid-9am sa nofsinhar ukoll. Id-dħul ikun ta' 80 ċenteżmu u t-tfal ma jħallsu xejn. Din is-sena l-wirja ser toffri esebizzjoni ta' vari minjaturi. Aktar 'il ġewwa wieħed għandu jsib ukoll esebizzjoni ta' statwi b'daqs sħiħ: il-ħasil tar-riġlejn u aktar 'il ġewwa ssib il-wirja tal-arti tal-melħ u ross, xogħol ta' translucent salt (melħ mixgħul). Fis-sala prinċipali jkun hemm il-mejda tal-appostli b'madwar 130 biċċa xogħol tal-arti, sepulkru armat għall-okkażjoni, kif ukoll il-Golgota (presepju tal-passjoni). Il-ħitan li jdawru ġewwa hemm armat xogħol ta' stain glass art craft. It-titlu li ngħata din is-sena huwa 'Nibqa Magħkom sal-Aħħar taż-Żmien' b'tema tal-passjoni ta' Kristu skont San Mattew. Immaġinajt li sabiex tittella' wirja ta' dan il-kalibru, ikun hemm ammont sostanzjali ta' voluntiera jaħdmu sena wara oħra. Fil-fatt Laurence ikkonfermali li wirja bħal din tinvolvi ħafna xogħol. "Wieħed irid iżomm quddiem għajnejh li tista' tgħid li l-lokal ikun utilizzat kollu kemm hu, ħames attrazzjonijiet f'post wieħed, għalhekk il-maġġoranza tal-membri u volontiera jieħdu sehem għal wirja, minn direttament fuq xogħol tal-kwadri artistiċi u min b'mod ieħor bħal korrispondenza, tindif, armar tal-mejda, s-sepulkru, l-armar tal-Golgota, u ħafna xogħol li kollu huwa importanti," spjegali Laurence. Salt Translucent Art – Attrazzjoni speċjali tad-Domus Ta' min jgħid li f'dawn l-aħħar disa' snin bħala għaqda, Domus introduċew kunċett ġdid hawn Malta li huwa Salt Translucent Art. Dan huwa xogħol tal-melħ purament abjad mingħajr l-ebda kulur għal sfumar maħdum "ibbozzat" u għandu d-dawl taħtu. Minħabba l-ħxuna varja tal-melħ, id-dawl ma jippenetrax kullimkien l-istess, b'hekk tinħoloq l-immaġini artistika. Ta' min iżid jgħid ukoll li sa fejn jafu huma bħala grupp, s'issa huma l-uniċi f'dan it-tip ta' xogħol. "Sa fejn nafu aħna, dan ix-xogħol għadu uniku u hu ta' attrazzjoni għal min iżurha. Dan il-kwadru fih madwar 6 x 4 piedi". B'hekk kull persuna li tmur iżżur din il-wirja ser tkun qed tgawdi tista' tgħid minn ħames wirjiet differenti: xogħol bil-melħ u r-ross, vari minjaturi, stazzjon ta' daqs sħiħ, xogħol ta' stain glass craft, il-Golgota, kif ukoll dan il-kwadru. Bħala viżitaturi jkollhom minn kull qasam tal-ħajja – minn dilettanti ta' dawn l-esebizzjonijiet, sa turisti li jinzertaw f'pajjiżna. Minn informazzjoni li ksibt mingħand Laurence stess, sirt naf li l-ewwel mejda tal-appostli esebita f'Malta kienet saret il-Belt Valletta u li ġejja mill-era tal-Kavallieri fuq stil ferm differenti. "Aħna meta bdejna fis-sena 1954 mill-ewwel qbadna l-linja artistika u fis-sena 1968 introduċejna l-ewwel xogħol bil-melħ f'Malta. Warajna nibtu aktar u lilna jagħtina sodisfazzjon għax nafu li konna fit-triq it-tajba," sostna miegħi Laurence. Naturalment Laurence spjegali li l-iskop wara din il-wirja huwa sabiex l-ewwel nett ikabbru l-glorja t'Alla bl-arti, u barra minn hekk iżżommhom okkupati tista' tgħid is-sena kollha. Fil-fatt infurmani li hija ħaġa naturali li tkompli ssaħħaħ il-karattru tal-membri u volontiera peress li tinvolvi xogħlijiet differenti u hija mezz ta' rilassament. Finalment, Laurence stieden lill-qarrejja ta' din il-gazzetta sabiex iżuru l-wirja tagħhom. "Dilettant u mhux ta' dawn il-wirjiet, wieħed għandu jżurhom u japprezza. B'hekk inkunu qed inkabbru u nistimulaw aktar l-arti f'pajjiżna," temm jgħid Laurence.